
L I G A   O D B O R 

Celovška cesta 25

1000 Ljubljana

ZAPISNIK 2. redne seje v sezoni 2011-2012,
            ki je bila v četrtek, 29. septembra 2011, ob  17.00 uri v prostorih NTZS
Prisotni:                      Igor PETROVČIČ,  predsednik LO

Jože MLAKAR, Samo MERNIK, Darijan VIZJAK, člani LO 
Opravičil odsotnost:   Slavko PAVLIN, član LO
Ostali prisotni:           Miro LESKOVEC, komisar lige
Dnevni red:
1. Potrditev zapisnika 1. redne seje LO
2. Tekoča problematika
Sejo je vodil predsednik Liga odbora Igor Petrovčič, ki je predstavil dnevni red za 2.redno sejo. Prisotni so ga soglasno sprejeli (brez dopolnitev).
ADD 1. 
Predsednik LO je prešel na 1.točko dnevnega reda in ocenil, da so vse naloge, ki izhajajo iz sprejetih sklepov 1.redne seje (koledar SNTL, določitev in izdani računi za prijavnino v ligaško tekmovanje, naloge v zvezi s sklepi IO NTZS, spremembe v Pravilih, itd.), pravočasno in korektno izpeljane.
Po krajši razpravi so člani Liga odbora zapisnik 1. redne seje Liga odbora potrdili brez pripomb.

ADD 2
Predsednik Liga odbora Igor Petrovčič je takoj na začetku obrazložitve vsebine te točke podal nepreklicen odstop s položaja predsednika Liga odbora. 
Obrazložitev dejanja je bila naslednja: Zaradi vse pogostejših posegov različnih organov v pristojnosti in delo Liga odbora - ki je z imenovanjem oziroma izvolitvijo na Skupščini ligašev dolžan odgovorno opraviti delo in naloge, ki jih izglasujejo predstavniki klubov – tega ne more več opravljati oziroma je le-to močno oteženo in izvedljivo samo s stalnimi kršitvami veljavno sprejetih pravil in pravilnikov, ki določajo področje pristojnosti in dela LO. Tako delo pa dovoljuje tudi možnost vse pogostejših, sicer upravičenih očitkov s strani klubov - z edino napako, da dosežejo le nepravi naslov.
V medsebojnih posvetovanjih so člani Liga odbora so skupaj prišli do zaključka, da pod takimi pogoji ni več možno legitimno delovanje Liga. Pozval je še ostale člane Liga odbora, da povedo svoja mišljenja.
Jože MLAKAR: Popolnoma se strinjam z predsednikovo obrazložitvijo, v zadnjem času se je s strani organov in posameznikov pritisk na delo in odločitve v zvezi z nekaterimi popolnoma veljavnimi in v skladu s pravilniki sprejetimi odločitvami Liga odbora stopnjeval, kar pa nikakor ni prispevalo k legitimnim in kvalitetnim rezultatom njegovega dela - tudi zaradi tega, ker je le LO potem nosil  posledice teh slabih vsiljenih odločitev. Osebno mi je te dolgoletne borbe »z mlini na veter« dovolj.
Samo MERNIK: Ni pomembna samo pravilnost odločitev Liga odbora, v takih pogojih je porušeno zaupanje vanj in mu je s tem oteženo delo, omogoča  »lov v kalnem« tako posameznikom kot nekaterim klubom, ki izkoriščajo take primere in težave v svoj prid, pa čeprav vedo, da to ni niti najmanj pravilno oziroma moralno. Vse bolj se mi vsiljuje misel, da bi nekateri radi imeli naša ligaška tekmovanja na neki »kavbojski ravni«, na način z možnostjo, da ko in če se kaj zalomi in rezultati ali uvrstitve ne gredo po njihovih željah, dopušča vse možnosti za pritožbe, ki so že vnaprej dobljene in je s tem njihov pokvarjeni interes dosežen. Že zdaj je – za primer - zanimiva pritožbena praksa, da se te vlagajo tistemu, ki z vsem skupaj nima nič – pa naj bi vseeno odločal že na prvi stopnji in ker naslovnik ne odgovori, je kriv - jasno kdo – Liga odbor.
Darijan VIZJAK: Kakorkoli se zdi taka odločitev radikalna, pa te stanje, ki ga poskušaš dolgo spremeniti, vendar rezultata ni, prisili prav v tak korak. Nesmiselno je namreč opravljati funkcijo člana LO, ki mora predvsem izvajati sklepe in smernice sprejete na Skupščini ligašev, če so nato te, mnogokrat skoraj enoglasne odločitve, povsem ignorirane. Sam ne vidim problema toliko v konkretnih odločitvah npr. IO NTZS, ampak v načinu sprejemanja le teh, saj bi se moralo o njihovih morebitnih pozitivnih učinkih na naš namizni tenis prepričati najprej članstvo, ki bi nato te spremembe zagotovo samo izglasovalo, če bi bile res v skupnem interesu, ne pa da se z njimi povzroča le nejevolja in povečuje splošna apatičnost. Konkretno npr. ne pričakujem pozitivnega učinka glede določitve igranja določenih kol ob sredah, saj tisti, ki jim bolj ustreza takšen termin igranja, lahko v skladu s pravili, že sedaj večino tekem po dogovoru odigrajo med tednom. Argument, da bodo zdaj prosti termini za reprezentančne weekend priprave pa je v praksi tudi povsem neresen, ne nazadnje, ker so konkretno določene  srede povsem neposrečeno izbrane in se kljub prosti soboti mladinskih priprav (npr. za dekleta) ne da izvesti, ker so ravno takrat vse nedelje zasedene z domačimi mladinskimi turnirji ali pa celo z mednarodnimi nastopi. Članske priprave pa se tako ali tako, zaradi nastopanja glavnine reprezentantov v tujini, težko izvedejo celo pred EP in SP. 

Slavko PAVLIN: Ker je bil nujno zadržan (že na poti na sestanek) je bilo njegovo razmišljanje o primeru podano na seji s strani predsednika Igorja Petrovčiča. Slavko Pavlin se z vsem navedenim strinja in je njegovo mišljenje zelo podobno razmišljanjem ostalih.
Miro LESKOVEC: Kot človek, ki je bil s strani tega LO imenovan za delo komisarja, čutim moralno dolžnost, da tudi sam povem nekaj stvari, ki so bile izrazito povezane z mojim delom. Menim, da je bila večina nepravilnosti, ki povzročajo sedanje nezadovoljstvo v klubih in seveda tudi članov LO, pogojena najprej z osebnimi ali klubskimi interesi, v zadnjem času se je vsemu pridružil še konflikt interesov, nekateri organi zveze že dalj časa lahko delajo velike napake, ki vsekakor posledično zelo vplivajo tudi na ligaška tekmovanja in le znanstvena fantastika bi bila vse to legalno uskladiti z sprejetimi pravili in vse umestiti še v dobro delo Liga odbora. Nisem presenečen nad odločitvijo članov Liga odbora, saj tak način dela ne ponuja niti najmanjšega zadovoljstva, zaradi frustracij ob »kompromisnih telovadbah« pri sprejemanju pomembnih odločitev tudi sodelovanje pri organizacijskem delu v namiznoteniškem športu izgubi smisel. Samo vprašanje je, kaj to pomeni za namizni tenis kot celoto.
SKLEP k 2. Točki

· Člani Liga odbora pri Namiznoteniški zvezi Slovenije odstopajo z današnjim dnem (29. september 2011).

Člani Liga odbora so v nadaljni razpravi ugotovili, da so vsi pripravljeni korektno zaključiti dolgoletno delo in ga nadaljevati do zamenjave (vendar le tekoče zadeve brez sprejemanja kakšnih bistvenih sprememb). 
Zaradi tega je potrebno sklicati izredno skupščino ligašev, na kateri bodo izpeljane potrebne aktivnosti: 

· Razprava in sprejem odstopa LO, 

· Pregled prispelih kandidatur za nov LO, 

· Volitve novega LO.
SKLEPI k 2. točki

· IZREDNA SKUPŠČINA LIGAŠEV BO 20.10.2011 (podrobnosti v vabilu), sklic ima na dnevnem redu samo eno točko 

· Klube je potrebno pozvati k evidentiranju kandidatov za novi Liga odbor, njihova imena s pisnim pristankom na kandidaturo posredujte do 14.10.2011 na naslov  LIGA ODBORA pri NTZS

· Hkrati je potrebno klube opozoriti na resnost situacije in zagotoviti sklepčnost na sami izredni skupščini in pripravljenost na pozitivno naravnano razpravo in rešitve 
Seja je bila zaključena ob 19.15 uri
Zapisal:







                         Predsednik LO:

Miro Leskovec, l.r.

